ธปท.คาด GDP ไตรมาส 3/58 ดีกว่าไตรมาส 2/58 ตามบริโภค-เชื่อมั่นดีขึ้น
ธปท.คาด GDP ไตรมาส 3/58 ดีกว่าไตรมาส 2/58 ตามบริโภค-เชื่อมั่นดีขึ้น
30 ต.ค. 2558

ธนาคารแห่งประเทศไทย(ธปท.) ประเมินว่า อัตราการขยายตัวทางเศรษฐกิจในไตรมาส 3/58 จะดีขึ้นกว่าไตรมาส 2/58 ที่เติบโตราว 2.8% และไตรมาส 1/58 เติบโต 3%
ทั้งนี้ ธปท.ระบุว่าเศรษฐกิจไตรมาส 3/58 ฟื้นตัวอย่างช้าๆ จากไตรมาสก่อน ตามการบริโภคภาคเอกชนที่ปรับดีขึ้นเล็กน้อยโดยเฉพาะการใช้จ่ายในหมวดสินค้าที่จำเป็นในชีวิตประจำวันและหมวดบริการ รวมทั้งการลงทุนภาคเอกชนกระเตื้องขึ้นบ้างในบางจุด โดยส่วนใหญ่เป็นการลงทุนเพื่อทดแทนเครื่องจักรเก่าและเพิ่มประสิทธิภาพการผลิต ด้านการใช้จ่ายภาครัฐยังคงเป็นแรงขับเคลื่อนเศรษฐกิจ แม้จะแผ่วลงบ้างหลังจากที่เร่งเบิกจ่ายไปมากในช่วงก่อนหน้า
อย่างไรก็ดี การส่งออกสินค้าอ่อนแอลงจากไตรมาสก่อนเพราะได้รับผลกระทบจากการชะลอตัวของเศรษฐกิจจีนและอาเซียนมากขึ้น ขณะที่ภาคการท่องเที่ยวชะลอตัวหลังเกิดเหตุการณ์ระเบิดในกรุงเทพฯ และส่งผลให้ภาคบริการที่เกี่ยวเนื่องกับการท่องเที่ยวชะลอลงเช่นกัน
ด้านเสถียรภาพเศรษฐกิจ อัตราการว่างงานทรงตัว อัตราเงินเฟ้อทั่วไปยังคงติดลบ เงินบาทอ่อนค่าลงเมื่อเทียบกับเงินสกุลหลักแต่โดยรวมเคลื่อนไหวสอดคล้องไปกับเงินสกุลภูมิภาค ดุลบัญชีเดินสะพัดเกินดุลสูงต่อเนื่องตามการนำเข้าที่อยู่ในระดับต่ำและเงินสำรองระหว่างประเทศต่อหนี้ระยะสั้นอยู่ในเกณฑ์มั่นคง
 